Kainuun prikaatin aselajiharjoituksen aikana kadonnutta rynnäkkökivääriä etsitään poliisin ja rajavartiolaitoksen voimin Kuhmon Vuosangassa.

Ampuma-aseen katoaminen on käynnistänyt etsinnät Vuosangan ampuma- ja harjoitusalueella. Harjoituksen johtaja, Kainuun prikaatin esikuntapäällikön Rainer Peltoniemen mukaan ase katosi tiistain ja keskiviikon välisenä yönä.

– Meillä on parhaillaan harjoitus käynnissä, ja ase on ollut normaalissa palvelustehtävässä. Näin etsinnän ollessa päällä en voi lähteä kommentoimaan asiaa tarkemmin.

– Katoamispaikka on tiedossa, ja sinne kaikki voima on nyt keskitetty. Olemme pyytäneet paikalle myös virka-apua poliisista ja rajavartiolaitoksesta koirapartioineen.

Esikuntapäällikkö Rainer Peltoniemi korostaa, että varusmiespalveluksen aikana vannotetaan varusteista huolehtimista.

– Tällaisten harjoitusten yhteydessä teemme myös säännöllisiä tarkastuksia, aseet tarkastetaan päivittäin. Ampuma-aseen katoaminen on aina vakava asia.

Asiasta kertoi ensimmäisenä Iltalehti (siirryt toiseen palveluun).

Tarkennus: Aseen katoamisesta kertoi ensimmäisenä Iltalehti. Uutiseen on tehty jatkojuttu: Kadonnut rynnäkkökivääri löytyi.